b'\n_START_ARTICLE_\nSemenovod\n_START_PARAGRAPH_\nSemenovod (latinsko Ductus deferens) je del mo\xc5\xa1kih spolnih organov. Je izvodilo obmodka in vodi navzgor skozi dimeljski kanal v malo medenico, kjer ob zadnji steni se\xc4\x8dnega mehurja zavije navzdol skozi prostato v se\xc4\x8dnico. Pred izlivom v se\xc4\x8dnico se semenovodu pridru\xc5\xbei izvodilo mehur\xc4\x8daste \xc5\xbeleze. Semenovod je dolg pribli\xc5\xbeno 30 cm. Stena semenovoda je iz gladkega mi\xc5\xa1i\xc4\x8dja, ki s peristaltiko usmerja spermije proti se\xc4\x8dnici. Od testisa proti dimeljskemu kanalu ga spremljajo \xc5\xbeile, mezgovnice in \xc5\xbeivci. Ta sve\xc5\xbeenj imenujemo semenski povezek, ki ga ovijajo \xc5\xa1e snopi skeletne mi\xc5\xa1ice. Ti se pri dra\xc5\xbeenju ko\xc5\xbee na notranji strani stegna skr\xc4\x8dijo in dvignejo testis.'